Peste 146.000 de elevi vor participa la simularea examenului de Bacalaureat în 1.320 de unități de învățământ la nivel național
Simularea examenului naţional de Bacalaureat din anul şcolar 2023 - 2024 va fi organizată în peste 1.320 de unităţi de învăţământ şi va implica participarea a peste 146.000 de elevi.
Peste 146.000 de elevi vor participa la simularea examenului de bacalaureat/Foto: Depositphotos.com
Simularea examenelor naţionale continuă în săptămâna 4-7 martie, cu probele scrise din cadrul examenului de bacalaureat (pentru elevii claselor a XII-a şi a XIII-a seral/frecvenţă redusă).
Simularea examenului național de bacalaureat începe luni, 4 martie 2024, cu proba scrisă la Limba și literatura română.
Probele scrise implică următoarele discipline: limba şi literatura română - proba E) a), limba şi literatura maternă (pentru elevii de la toate filierele, profilurile şi specializările, care au urmat studiile liceale într-o limbă a minorităţilor naţionale) - proba E) b), matematică, istorie, fizică, chimie, biologie, informatică, geografie, logică, argumentare şi comunicare, psihologie, economie, sociologie şi filosofie - probele E) c) şi E) d).
CITEȘTE ȘI:
Ioan Aurel Pop, președintele Academiei Române, despre rezultatele simulării de la Evaluarea Națională. "Faptul că aproape 60% din elevii de clasa a VIII-a n-au reușit să obțină notă de trecere la matematică dă de gândit".
Subiectele sunt elaborate pe baza conţinuturilor/competenţelor asociate acestora, conform programelor pentru simulare aprobate de Ministerul Educaţiei. Subiectele şi baremele se publică în fiecare zi de examen, la ora 15.00, pe pagina web dedicată, potrivit unei informări emise de Ministerul Educației.
Peste 5.000 de elevi clujeni înscriși pentru simularea la Bacalaureat
5.022 elevi clujeni ai claselor a XII-a/a XIII-a vor susține, începând de luni, 4 martie 2024, simularea Examenului Național de Bacalaureat 2024.
Simularea probelor scrise în cadrul examenului național de Bacalaureat, sesiunea martie 2024, pentru cei 5.022 de elevi se desfășoară în 58 de centre de examen, organizate la nivelul județului Cluj.
Probele încep la ora 9:00, iar accesul elevilor în săli este permis până la ora 8:30. Elevii vor fi așezați câte unul în bancă, în ordine alfabetică, pe unitate școlară.
Timpul alocat elaborării unei lucrări scrise este de trei ore, din momentul în care s-a încheiat distribuirea subiectelor fiecărui elev. Toate sălile de clasă în care se vor susține probele scrise din cadrul simulării examenului național de bacalaureat 2024 sunt dotate cu sisteme de supraveghere video și audio.
Evaluarea lucrărilor se va realiza digitalizat prin intermediul platformei utilizate de Ministerul Educaţie la simularea probelor Evaluării Naţionale pentru clasele a VIII-a.
Rezultatele vor fi comunicate individual pe 15 martie şi vor fi analizate la nivelul fiecărei unităţi de învăţământ prin discuţii cu elevii, şedinţe cu părinţii, precum şi la nivelul consiliului profesoral. Obiectivul urmărit este îmbunătăţirea performanţelor şcolare în perspectiva examenului din această vară prin adoptarea celor mai potrivite măsuri în acest sens.
Notele nu se trec în catalog, însă, prin excepţie, la solicitarea scrisă a elevului/a părintelui, acestea pot fi consemnate în catalog, precizează Ministerul Educaţiei.
CITEȘTE ȘI: